ORDE do 23 de marzo de 2006 pola que se establecen as bases que regulan, para o exercicio do ano 2006, as axudas e subvencións para o fomento do emprego a través dos programas de cooperación, no ámbito de colaboración coas entidades locais e cos órganos e organismos das administracións públicas distintas da local, universidades e entidades sen ánimo de lucro, e se procede á súa convocatoria.
CONSELLERÍA DE TRABALLO — III. OUTRAS DISPOSICIÓNS — 31/03/2006

A Comunidade Autónoma de Galicia, desde o 1 de xaneiro de 1998 e mediante o Decreto 289/1997, ten asumida a transferencia da xestión realizada polo Instituto Nacional de Emprego no ámbito do traballo, o emprego e a formación e, a través dos decretos 211/2005, do 3 de agosto, polo que se establece a estructura orgánica da Xunta de Galicia, 232/2005, do 11 de agosto, polo que se fixa a estrutura orgánica dos departamentos da Xunta de Galicia e mais Decreto 536/2005, do 6 de outubro, polo que se establece a súa estrutura orgánica, a Consellería de
Traballo asume o exercicio das competencias e funcións, entre outras materias, no relativo ás políticas activas de emprego.
A aplicación das políticas activas de emprego segue as directrices europeas de emprego elaboradas pola Comisión Europea coa fin de lograr unha estratexia de acción común. Estas directrices poñen fincapé na importancia da creación de postos de traballo a nivel local desde a perspectiva de que existen novos viveiros de emprego susceptibles de xerar novos postos de traballo, sendo no ámbito local donde se atopan as maiores posibilidades de detección e aproveitamento en beneficio do emprego.
Consecuentemente con estas previsións, os programas de cooperación tratan de dar un enfoque global ás liñas de fomento do emprego público ou institucional, desde a dobre perspectiva de dinamización e xeración de novas actividades no medio local e rural e de servir de ferramenta para a mellora da empregabilidade, a través da adquisición de experiencia profesional, das persoas traballadoras desempregados/as que participen neles.
En coherencia coa planificación presentada ante o Comité Autonómico de Emprego, na súa reunión do día 18 de xaneiro de 2006, introdúcense criterios obxectivos para a distribución territorial dos fondos e establécense, a título orientativo, mentres non se dispoña dos instrumentos necesarios para relacionar as persoas demandantes coas distintintas medidas e programas (itinerarios de inserción), as porcentaxes indicativas dos colectivos prioritarios de beneficiarios/as das políticas activas de emprego e, por outra banda, en relación á situación de desemprego dos mozos e mozas galegos, coa derrogación do Programa Labora e á espera dos froitos que poidan xurdir do proceso de concertación social en Galicia a través das correspondentes mesas de diálogo social, procede establecer unha serie de medidas urxentes e transitorias, cunha vixencia exclusivamente para 2006, que contribúan a virar o rumbo do emprego xuvenil en Galicia.
Estas medidas provisionais e innovadoras que se van implantar en 2006, elaboradas coa participación e o consenso básico dos axentes sociais, terán como obxectivo proporcionar aos mozos e mozas demandantes de emprego accións de formación e/ou ocupación que lles faciliten a súa incorporación ou reincorporación ao mercado de traballo cunha perspectiva de estabilidade.
Para a súa consecución estableceranse catro tipos de medidas: as que permitan un correcto diagnóstico ocupacional e clasificación das persoas demandantes de emprego, as destinadas á mellora da empregabilidade das persoas demandantes, as que faciliten a incorporación de mulleres en ocupacións onde están infrarrepresentadas e finalmente, as encamiñadas ao fomento do emprego.
En relación a estas medidas e mediante a súa participación en proxectos de programas de cooperación, promoverase o establecemento de procesos de incorporación de mozos e mozas demandantes de emprego que carezan de estudos de tipo profesional co obxecto da valoración dos respectivos niveis de competencia profesional que permitan unha diagnose ocupacional e clasificación das persoas demandantes de emprego.
Todas as directrices e principios apuntados están presentes no deseño dos programas regulados nesta convocatoria que, nun intento de dar unha visión global do que representan os programas de cooperación, refunde nun só texto, a normativa dispersa sobre esta materia, respectando, non obstante, a identidade dos programas e medidas existentes, pero actualizando o contido material delas, adecuándoas aos cambios derivados das novas liñas de actuación en materia de políticas activas de emprego.
Tendo en conta o exposto, na presente convocatoria recóllense aquelas liñas de axuda que, integradas nos anteditos programas, se dirixen tanto ás entidades locais como ás administracións públicas distintas da local, universidades e entidades sen ánimo de lucro. Así, a orde estrutúrase en tres capítulos: o capítulo I recolle as disposicións comúns ás dis
tintas liñas de axuda obxecto desta orde; o capítulo II, as normas especificas que rexen o outorgamento das subvencións dirixidas ás entidades locais-contratación de traballadores e traballadoras desempregados/as e fomento do desenvolvemento local-; mentres que o capítulo III, dirixido ás administracións públicas distintas da local, universidades e entidades sen ánimo de lucro, recolle aquelas liñas de axuda que se dirixen específicamente a este tipo de entidades -contratación de traballadores e traballadoras desempregados/as e de axentes de emprego e unidades de apoio para a creación de emprego-.
Noutra orde de cousas, esta convocatoria axústase ao disposto na Lei 38/2003, do 17 de novembro, xeral de subvencións, no Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia; no Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia e, en concreto, no relativo aos principios de concorrencia, publicidade, transparencia, igualdade e non-discriminación na concesión das axudas e subvencións.
De conformidade co previsto no citado texto refundido, o financiamento das axudas previstas no capítulo II desta orde, realizarase con cargo ás aplicacións orzamentarias 16.02.241A.460 da Lei 7/2005, do 29 de decembro, de orzamentos xerais da Comunidade Autónoma de Galicia para o ano 2006, por un importe global de 29.598.420 A e as previstas no capítulo III financiaranse de igual xeito, con cargo ás aplicacións 16.02.241A.400, 16.02.241A.419, 16.02.241A.439, 16.02.241A.440 e 16.02.241A.480 da mesma lei, por un importe de 30.240, 225.000, 67.280, 5.593.772 e 11.847.184 A, respectivamente.
Os ditos créditos poderán ser obxecto de modificacións como consecuencia da asignación ou da redistribución de fondos para o financiamento dos programas de fomento do emprego, coas limitacións que establezan a Conferencia Sectorial de Asuntos Laborais ou as disposicións aplicables ás axudas cofinanciadas polo Fondo Social Europeo.
Consecuentemente con todo o anterior, consultado o Consello Galego de Relacións Laborais, logo do informe favorable da Asesoría Xurídica, da Dirección Xeral de Planificación Económica e Fondos Comunitarios, da Dirección Xeral de Calidade e Avaliación das Políticas Públicas e da Intervención Delegada, e, en exercicio das facultades que me confire o artigo 34 da Lei 1/1983, do 22 de febreiro, reguladora da Xunta e do seu presidente,
DISPOÑO:
Capítulo I
Disposicións comúns
Artigo 1º.-Obxecto e financiamento.
1. Esta orde ten por obxecto o establecemento das bases reguladoras e as condicións polas que se rexe
rá, no ámbito da Comunidade Autónoma de Galicia, tanto a convocatoria pública en réxime de concorrencia competitiva como a execución dos programas de axudas da Consellería de Traballo sinalados nos parágrafos seguintes que, baixo a rúbrica xeral de programas de cooperación, están destinadas ao financiamento de accións de fomento de emprego por parte das entidades locais, administracións públicas distintas da local, universidades e entidades sen ánimo de lucro.
2. No ámbito dos programas de cooperación con entidades locais establécense as seguintes liñas de axuda:
a) Subvencións para a contratación de traballadores e traballadoras desempregados/as e mulleres vítimas de violencia para a realización de obras ou servizos de interese xeral e social.
b) Subvencións para a realización de estudos de mercado e campañas para o desenvolvemento local.
3. No ámbito dos programas de cooperación con administracións públicas distintas da local, universidades e entidades sen ánimo de lucro establécense as seguintes liñas de axuda:
a) Subvencións para a contratación de traballadores e traballadoras desempregados/as e mulleres vítimas de violencia para a realización de obras ou servizos de interese xeral e social.
b) Subvencións para a contratación de axentes de emprego e unidades de apoio para a creación de emprego.
4. O financiamento destes programas efectuarase con cargo aos orzamentos xerais da Comunidade Autónoma de Galicia para 2006, a través dos créditos consignados nas aplicacións 16.02.241A.460, 16.02.241A.400, 16.02.241A.419, 16.02.241A.439, 16.02.241A.440 e 16.02.241A.480, polos importes globais de 29.598.420, 30.240, 225.000, 67.280, 5.593.772 e 11.847.184 A, respectivamente.
5. A distribución de créditos para o financiamento das axudas e subvencións previstas na sección I do capítulo II desta orde será directamente proporcional ao número de persoas paradas e á evolución do paro rexistrado no período 2001-2005 e inversamente coa evolución da poboación no citado período.
6. As axudas concedidas ao abeiro desta orde están cofinanciadas polo Fondo Social Europeo, debéndose someter as entidades ao cumprimento das obrigas relacionadas coas medidas de publicidade impostas polo Regulamento da comisión (CE) número 1159/2000, do 30 de maio.
Artigo 2º.-Beneficiarios/as.
1. Poderán ser beneficiarios/as das axudas e subvencións previstas no capítulo II da presente orde as entidades locais ou entidades públicas dependendentes ou vinculadas a unha Administración
local que dispoñan de capacidade técnica e de xestión suficientes para a execución dos correspondentes proxectos.
2. Poderán ser beneficiarios/as das axudas e subvencións previstas no capítulo III da presente orde os órganos, organismos e entidades públicas dependentes ou vinculadas ás administracións públicas distintas da local e as universidades, así como as entidades sen ánimo de lucro que dispoñan de recoñecida solvencia e capacidade técnica e de xestión suficientes para a correcta execución dos correspondentes proxectos.
En ningún caso serán obxecto de subvención aquelas solicitudes de subvención presentadas polas entidades sen ánimo de lucro coa finalidade de executar obras.
3. Non poderán ser beneficiarios/as as entidades que estean incursas nalgunha das circunstancias establecidas no artigo 13.2º da Lei 38/2003, do 17 de novembro, xeral de subvencións.
Artigo 3º.-Presentación de solicitudes e procedemento.
1. As solicitudes de subvención cubriranse no modelo oficial que figura como anexo I desta orde, que para todos os efectos se entenderá como parte integrante dela.
2. As solicitudes, en modelo oficial e dirixidas aos órganos competentes para a súa resolución de conformidade co disposto no artigo 4º.1, poderanse presentar no rexistro xeral da Consellería de Traballo e das súas delegacións provinciais, así como en calquera outro rexistro da Administración da Comunidade Autónoma de Galicia, da Administración Xeral do Estado, dos concellos da Comunidade Autónoma de Galicia que teñan subscrito o oportuno convenio (Portelo Único) ou en calquera dos lugares previstos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
Así mesmo, os modelos de solicitude, independentemente da súa publicación como anexos a esta orde, poden atoparse na páxina web institucional da Xunta de Galicia (www.xunta.es), na páxina de emprego.
3. O prazo para a presentación de solicitudes será dun mes contado a partir do día seguinte ao da publicación desta convocatoria no Diario Oficial de Galicia, agás as solicitudes de axudas e subvencións para a contratación de mulleres vítimas de violencia, que poderán presentarse ao longo de todo o ano.
4. As solicitudes, que en todo caso deberán ser subscritas polo titular ou representante legal da entidade beneficiaria, debidamente acreditado, deberán ir acompañadas da seguinte documentación:
I. Axudas reguladas no capítulo II. Programas de cooperación con entidades locais:
A) Documentación común:
-Fotocopia compulsada da tarxeta de identificación fiscal da entidade solicitante.
-Ficha de transferencia bancaria, no modelo que se publica como anexo VII.
-Declaración na que se recolla o conxunto de todas as solicitudes efectuadas ou concedidas para a mesma finalidade das distintas administracións públicas competentes, no modelo que se publica como anexo VIII.
-Declaración xurada de cumprimento dos requisitos establecidos para obter a condición de beneficiarios/as, segundo o artigo 13.2º da Lei 38/2003, do 17 de novembro, xeral de subvencións, no modelo que se publica como anexo IX.
B) Documentación específica:
B.1) Sección I. Contratación de traballadores e traballadoras desempregados/as:
a) Certificación do secretario da entidade local na que consten os seguintes extremos:
-A representación que desempeña a persoa que asina a solicitude.
-A aprobación da solicitude de subvención.
-A disposición de financiamento para as partidas orzamentarias que sexan financiadas por aquela.
-A referencia da publicación oficial do convenio colectivo que resulte de aplicación, as retribucións salariais brutas dos traballadores, en cómputo mensual, desagregadas por conceptos, incluída a parte proporcional das pagas extraordinarias e mais as cotizacións empresariais á Seguridade Social, no modelo que se publica como anexo IV.
b) Memoria explicativa, redactada polo técnico ou técnica local de emprego da entidade local, se o hai, na que necesariamente debe figurar:
-Un estudo actualizado da estrutura do paro por colectivos do seu ámbito territorial.
-A vinculación dos programas de cooperación solicitados coa estrutura do paro do ámbito territorial, cos colectivos a que van dirixidos e cos recursos e potencialidades da zona, apuntando os aspectos positivos que, previsiblemente, terá a posta en práctica dos programas no desenvolvemento económico e social do territorio.
c) No suposto de que se soliciten varias obras ou servizos, proxecto global do conxunto de plans de obras e servizos que se van realizar, no modelo que se publica como anexo II.
d) Unha memoria de cada obra ou servizo, no modelo que se publica como anexo III, xunto co proxecto e planos cando o tipo de obra así o exixa.
B.2) Sección II. Estudos de mercado e campañas para o desenvolvemento local:
a) Certificación do secretario ou secretaria da entidade solicitante na que conste:
-A representación que desempeña a persoa que asina a solicitude.
-A disposición de financiamento para custear a parte do estudo, informe ou campaña non subvencionada pola Consellería de Traballo.
-A aprobación, polo órgano competente, do proxecto para o que se solicita a subvención.
b) Memoria descritiva, no modelo que se publica como anexo VI do estudo, informe ou campaña obxecto de subvención, na que se fará constar:
-Denominación concreta do estudo, informe ou campaña.
-Obxectivos que se pretenden.
-Custo total.
II. Axudas reguladas no capítulo III. Programas de cooperación con administracións públicas distintas da local, universidades e entidades sen ánimo de lucro:
A) Documentación común:
a) Acreditación da representación que desempeña a persoa que asina a solicitude, fotocopia compulsada do seu documento nacional de identidade e, no caso de entidades sen ánimo de lucro, ademais fotocopia compulsada da documentación do apoderamento.
b) Fotocopia compulsada da tarxeta de identificación fiscal da entidade solicitante.
c) Fotocopia compulsada da escritura pública e/ou dos estatutos de constitución da entidade solicitante nos que resulte acreditada a ausencia de ánimo de lucro, para os supostos nos que tivese esa natureza.
d) Ficha de transferencia bancaria, no modelo que se publica como anexo VII.
e) Unha declaración do conxunto de todas as solicitudes efectuadas ou concedidas para a mesma finalidade das distintas administracións públicas competentes, no modelo que se publica como anexo VIII.
f) Declaración xurada de cumprimento dos requisitos establecidos para obter a condición de beneficiarios/as, segundo o artigo 13.2º da Lei 38/2003, do 17 de novembro, xeral de subvencións, no modelo que se publica como anexo IX.
B) Documentación específica:
B.1) Sección I. Contratación de traballadores e traballadoras desempregados/as:
-No suposto de que se soliciten varias obras ou servizos, proxecto global do conxunto de plans de obras e servizos que se vaian realizar, no modelo que se publica como anexo II.
-Unha memoria de cada obra ou servizo que se vai realizar, no modelo que se publica como anexo III, acompañada do proxecto e planos cando o tipo de obra así o exixa.
-Certificado do órgano competente da entidade beneficiaria no que conste a referencia da publicación oficial do convenio colectivo que resulte de aplicación, así como as retribucións salariais brutas dos traballadores e traballadoras, en cómputo mensual, desagregadas por conceptos, incluída a parte proporcional das pagas extraordinarias e mailas cotizacións empresariais á Seguridade Social, no modelo que se publica como anexo IV.
B.2) Sección II. Contratación de axentes de emprego e unidades de apoio:
-Unha memoria, no modelo que se publica como anexo V, fundamentando a solicitude, incluíndo unha descrición dos obxectivos perseguidos coa contratación, as tarefas que teña que desempeñar o/a axente de emprego e, se é o caso, a composición e funcións que vai desempeñar a unidade de apoio.
5. Cando os documentos exixidos xa estivesen en poder da Dirección Xeral de Promoción do Emprego e non se producisen modificacións no seu contido, a entidade solicitante, poderá acollerese ao establecido na letra f) do artigo 35 da Lei 30/1992, de réximen xurídico das administracións públicas e do procedemento administrativo común, sempre que se faga constar esta circunstancia e non trancorresen máis de cinco anos desde a finalización do procedemento a que correspondan.
6. Se do exame do expediente se comproba que non reúne os requisitos necesarios ou non achega a totalidade da documentación exixida, requirirase a persoa solicitante para que, nun prazo de dez días, emende a falta ou achegue os documentos preceptivos, con indicación de que, se así non o fixese, de acordo co disposto no artigo 71.1º da Lei 30/1992, do 26 de novembro, se considerará que desistiu da súa petición, logo da correspondente resolución que deberá ditarse nos termos previstos no artigo 42 da mesma lei.
Artigo 4º.-Competencia e resolución.
1. A competencia para coñecer e resolver as solicitudes de axudas e subvencións presentadas ao abeiro desta orde, por delegación do conselleiro de Traballo, corresponderalles:
a) Aos delegados e ás delegadas provinciais cando se refiran á contratación, por parte das entidades locais, de traballadores e traballadoras desempregados/as e mulleres vítimas de violencia.
b) Ao director xeral de Promoción do Emprego cando se refiran á contratación, por parte de administracións públicas distintas da local, universidades e entidades sen ánimo de lucro, de traballadores e traballadoras desempregados/as, mulleres vítimas de violencia, axentes de emprego e unidades de apoio, así como no caso das subvencións a entidades locais para a realización de estudos de mercado e campañas para o desenvolvemento local.
2. O procedemento de concesión de axudas será o de concorrencia competitiva.
3. O órgano instructor dos expedientes será o servizo competente en materia de emprego da respectiva delegación provincial ou da Dirección Xeral de Promoción do Emprego, segundo o ámbito de competencia establecido no parágrafo primeiro.
4. Revisados os expedientes e completados, de ser o caso, remitiranse á comisión de valoración para o seu estudo e proposta de resolución, tendo en conta que, con carácter xeral, as solicitudes se tramitarán en dúas fases que se completarán nos meses de maio e xullo, respectivamente, en función das datas de inicio previstas nas correspondentes solicitudes. Aqueles proxectos dos que na primeira fase non se formule proposta de resolución favorable á súa aprobación, non se considerarán desestimados e poderán ser obxecto de ulterior valoración pola comisión de valoración.
Para estes efectos a comisión de valoración estará composta por:
a) Axudas reguladas na sección I do capítulo II desta orde:
-O secretario ou secretaria provincial da respectiva delegación, que a presidirá.
-Como vogais:
* O xefe do Servizo de Promoción do Emprego.
* Un xefe ou xefa de sección do dito servizo, actuando este último como secretario ou secretaria.
B) Axudas reguladas na sección II do capítulo II e no capítulo III desta orde:
-O subdirector xeral de Escolas Obradoiro e Programas de Cooperación da Dirección Xeral de Promoción do Emprego, que a presidirá.
-Como vogais:
* O xefe do Servizo de Programas de cooperación.
* Un funcionario ou funcionaria do dito servizo, actuando este último como secretario/secretaria.
5. A comisión de valoración, unha vez estudados os expedientes de solicitude de subvención, elevará a proposta de resolución ao delegado ou delegada provincial ou director xeral de Promoción do Emprego, segundo proceda, quen resolverá a concesión ou denegación da axuda mediante resolución motivada e individualizada.
6. O prazo de resolución será de seis meses contados a partir da entrada da solicitude no rexistro do órgano competente para resolver. Se no prazo indicado non existe resolución expresa, entenderase desestimada a solicitude por silencio administrativo, de acordo co disposto no artigo 2 da Lei 6/2001, do 29 de xuño, de adecuación da normativa da Comu
nidade Autónoma de Galicia á Lei 4/1999, do 13 de xaneiro, de modificación da Lei 30/1992, do 26 de novembro, de réxime xurídico das administracións públicas e do procedemento administrativo común.
7. A resolución pola que se conceda a subvención determinará, como mínimo, a denominación do proxecto aprobado, a referencia á porcentaxe de cofinanciamento polo Fondo Social Europeo, a data de inicio, o tempo de realización da obra ou servizo, a contía da subvención que se vai outorgar, e demais requisitos exixibles para a súa percepción e seguimento.
8. A determinación da contía da subvención correspondente ao incentivo á mobilidade xeográfica das beneficiarias do programa de fomento da inserción laboral de mulleres vítimas de violencia que reúnan os requisitos para percibilo, realizarase mediante resolución complementaria do órgano competente segundo o disposto polo punto primeiro deste artigo.
9. As resolucións dos expedientes instruídos ao abeiro do disposto nesta orde esgotan a vía administrativa, polo que, de conformidade co disposto no artigo 46 da Lei 29/1998, do 13 de xullo, reguladora da xurisdición contencioso-administrativa, contra elas poderá interpoñerse recurso contencioso-administrativo perante a Sala do Contencioso-Administrativo do Tribunal Superior de Xustiza de Galicia no prazo de dous meses contados desde o día seguinte do da notificación da resolución, se fose expresa; se non o fose, o prazo será de seis meses e contarase, para o solicitante e outros posibles interesados, a partir do día seguinte a aquel no que se produza o acto presunto. Nos casos en que proceda o requirimento regulado nos tres primeiros puntos do artigo 44 da devandita lei, o prazo contarase desde o día seguinte a aquel no que se reciba a comunicación do acordo expreso ou se entenda presuntamente rexeitado.
10. O crédito liberado polas renuncias ou revogacións das subvencións outorgadas destinarase á concesión de subvencións daquelas obras e servizos que, por insuficiencia de crédito, non chegaron a obter subvención.
Artigo 5º.-Modificación da resolución de concesión.
Toda alteración das condicións tidas en conta para a concesión da subvención, e en todo caso a obtención concorrente de subvencións ou axudas outorgadas por outras administracións ou entes públicos ou privados, nacionais, da unión Europea ou internacionais, poderá dar lugar á modificación da resolución de concesión.
Artigo 6º.-Xustificación e pagamento.
O aboamento da subvención farase efectivo unha vez cumprido o obxecto para o que foi concedida, o que se xustificará mediante a presentación, nos prazos que se indican, da seguinte documentación:
1. Para o caso da contratación de traballadores e traballadoras desempregados/as para a realización de obras ou servizos de interese xeral e social, polas entidades locais e polos órganos e organismos das administracións públicas distintas da local, universidades e entidades sen ánimo de lucro e para a contratación de axentes de emprego e unidades de apoio:
a) Orixinais ou copias compulsadas dos contratos de traballo, na modalidade de contrato de duración determinada de interese social, formalizados e debidamente comunicados á oficina de emprego.
b) Orixinais ou copias compulsadas dos partes de alta na Seguridade Social.
c) A certificación prevista, respectivamente, nos artigos 13º.3 e 23º.3 desta orde, relativa á selección e contratación dos traballadores e traballadoras.
d) Certificado do órgano competente da entidade beneficiaria no que consten as retribucións salariais brutas dos traballadores e traballadoras, en cómputo mensual, desagregadas por conceptos, incluída a parte proporcional das pagas extraordinarias e mais as cotizacións empresariais á Seguridade Social.
e) Unha declaración complementaria do conxunto de todas as solicitudes efectuadas ou concedidas para a mesma finalidade das distintas administracións públicas competentes.
O prazo para remitir a documentación exixida será dun mes desde o inicio da obra ou servizo e, con carácter xeral, como data límite, o 15 de outubro de 2006, agás autorización expresa de ampliación do mesmo polo órgano competente para resolver, logo da solicitude motivada da entidade beneficiaria.
2. Para o caso de realización de estudos de mercado e campañas para o desenvolvemento local:
a) Aceptación ou conformidade da entidade local solicitante, da realización do estudo, informe ou campaña e dos servizos prestados polo/a adxudicatario/a.
b) Orixinais ou copias compulsadas das facturas ou documentos análogos acreditativos do custo total do dito servizo, que necesariamente deberán expedirse dentro do ano natural en que se concede a subvención.
c) Copia completa do estudo ou informe obxecto de subvención, así como dos documentos ou informe escrito, que acrediten a realización das campañas, de ser o caso.
d) Unha declaración complementaria do conxunto de todas as solicitudes efectuadas ou concedidas para a mesma finalidade das distintas administracións públicas competentes.
A documentación xustificativa deberá remirtírselle á Dirección Xeral de Promoción do Emprego antes do 31 de decembro de 2006.
3. O aboamento da subvención correspondente ao incentivo á mobilidade xeográfica das traballadoras contratadas beneficiarias do programa de fomento da inserción laboral de mulleres vítimas de violencia, farase efectivo unha vez comprobado que reúnen os requisitos para acceder a el e ditada a correspondente resolución complementaria de concesión de subvención, logo de fiscalización da proposta pola respectiva Intervención.
Artigo 7º.-Incompatibilidades e obrigas dos/as beneficiarios/as. Revogación.
1. Con carácter xeral, o importe das subvencións reguladas nesta orde en ningún caso poderá ser de tal contía que, illadamente ou en concorrencia con subvencións ou axudas doutras administracións ou entes públicos ou privados, nacionais, da Unión Europea ou internacionais, supere o custo da actividade que vai desenvolver a entidade beneficiaria ou, se é o caso, a porcentaxe máxima do investimento subvencionable que legalmente se estableza.
2. As entidades beneficiarias das axudas previstas nesta orde estarán obrigadas a:
a) Realizar a actividade ou adoptar o comportamento que fundamenta a concesión da subvención.
b) Realizar, cando proceda e a requirimento dos órganos competentes da Consellería de Traballo, unha valoración do nivel de competencia profesional, así como un informe global no que se describan tanto os puntos fortes como as carencias dos mozos e mozas demandantes de emprego sen titulación de tipo profesional que se incorporen ao mercado de traballo a través dos programas regulados nesta orde.
c) Acreditar ante a Consellería de Traballo a realización da actividade ou a adopción do comportamento, así como o cumprimento dos requisitos ou condicións que determinan a concesión ou desfrute da axuda.
d) O sometemento ás actuacións de comprobación e control que poda efectuar a Consellería de Traballo e a Inspección de Traballo e Seguridade Social, ás de control financeiro que correspondan á Intervención Xeral da Comunidade Autónoma, ás previstas na lexislación do Tribunal de Contas e o Consello de Contas e ás que poidan corresponder, se é o caso, á Comisión e ó Tribunal de Contas da Unión Europea.
e) Comunicarlle á Consellería de Traballo a obtención doutras subvencións ou axudas para a mesma finalidade, procedentes de calquera outra Administración ou ente público nacional ou internacional.
f) Identificar convenientemente, cando proceda e para os efectos de difusión pública, as obras e servizos que se realicen, adecuándose á normativa correspondente e ás previsións do Fondo Social Europeo.
g) Cando proceda, satisfacer, ao seu vencemento, as obrigas económicas que se deriven do funcionamento das obras ou servizos subvencionados,
especialmente as de carácter salarial, con independencia de que se percibise con anterioridade a subvención concedida.
h) Cumprir as demais obrigas que se poidan derivar da normativa de desenvolvemento desta orde.
3. O incumprimento total ou parcial de calquera das obrigas, condicións ou finalidades establecidas nesta orde ou na normativa que a desenvolva orixinará, á vista da natureza e causas do incumprimento, o reintegro total ou parcial das cantidades percibidas xunto cos xuros de demora, nas condicións e de conformidade co establecido no texto refundido da Lei de réxime financeiro e orzamentario de Galicia, sen prexuízo do establecido no Real decreto lexislativo 5/2000, do 4 de agosto, polo que se aproba o texto refundido da Lei sobre infraccións e sancións na orde social.
Artigo 8º.-Colectivos prioritarios.
Con carácter orientativo, dado que aínda non existen os instrumentos necesarios para poder relacionar os demandantes coas respectivas medidas e programas, de acordo coa finalidade de cada medida establecerase unha orde de preferencia coa seguinte proporción:
a) As mulleres deberán representar o 63% das persoas beneficiarias.
b) As persoas demandantes de primeiro emprego serán o 11%, das que serán mulleres o 85%.
c) Os parados de longa duración serán o 50% dos beneficiarios/as, dos cales o 68% serán mulleres.
d) As persoas demandantes sen formación de tipo profesional serán o 82% dos beneficiarios/as, dos que serán mulleres o 61%.
Capítulo II
Programas de cooperación con entidades locais
Sección I
Das subvencións para a contratación de traballadores e traballadoras desempregados/as para a realización de obras ou servizos de interese xeral e social
Artigo 9º.-Definición.
Este programa ten por obxecto o fomento do emprego, no ámbito da colaboración coas entidades locais, a través da subvención da contratación, para a realización de obras ou servizos de interese xeral e social, de traballadores e traballadoras desempregados/as e de mulleres vítimas de violencia.
Artigo 10º.-Contía.
A contía da subvención que percibirán as entidades beneficiarias será:
a) Para efectos salariais, a equivalente á necesaria para sufragar os custos salariais totais, incluída a cotización empresarial á Seguridade Social por todos os conceptos na mesma cantidade que a fixada para
Ven do fascículo 1º
o salario segundo o convenio colectivo vixente no momento de formular a solicitude, por cada traballador ou traballadora desempregado/a contratado/a. En ningún caso será subvencionable o importe da indemnización prevista polo artigo 49.1º c) do Estatuto dos traballadores.
b) Para efectos de incentivo á mobilidade xeográfica, será de 180 A mensuais por cada beneficiaria do programa de fomento da inserción laboral de mulleres vítimas de violencia contratada, que reúna os requisitos para percibilo.
2. A contía da subvención prevista na letra a) do punto anterior, reducirase proporcionalmente en función da xornada realizada, cando os contratos se concerten a tempo parcial.
Artigo 11º.-Requisitos e criterios para a selección das obras ou servizos.
1. As obras ou servizos que se van realizar deberán ser de interese xeral e social e competencia das entidades locais e cumprir os seguintes requisitos:
a) Que sexan executados polas entidades locais en réxime de administración directa ou polas empresas ás que se adxudique a súa execución.
b) Que na súa execución ou prestación se favoreza a formación e práctica profesionais das persoas desempregadas.
c) Que a porcentaxe mínima de traballadores e traballadoras desempregados/as que se vaian ocupar na realización da obra ou servizo sexa do 75 por 100.
d) Que a entidade local dispoña de asignación orzamentaria suficiente para facerse cargo das partidas orzamentarias non subvencionadas para a realización das obras ou servizos.
2. De entre as obras e servizos que cumpran os anteditos requisitos farase unha selección ao obxecto de outorgarlles as correspondentes subvencións, dándolles preferencia aos proxectos que:
a) Se axusten ás características das persoas demandantes de emprego do territorio e teñan en conta, se é o caso, os seus itinerarios de inserción.
b) A elaboración do seu contido e posterior desenvolvemento conten coa participación dos axentes económicos e sociais con presenza no territorio, ou cando estivesen vinculados ou xurdisen en aplicación dun pacto local ou territorial de emprego.
c) Sendo de maior interese xeral e social, se realicen preferentemente nalgunha das seguintes actividades relacionadas cos novos viveiros de emprego:
-Servizos de utilidade colectiva, tales como mellora da vivenda, vixilancia e seguridade, revalorización de espazos públicos urbanos, transportes colectivos, comercios de proximidade, así como actividades que afecten a xestión de residuos, xestión de augas, protección e mantemento de zonas naturais así como aquelas que incidan, directa ou indirectamente, no control da enerxía.
-Servizos de ocio ou culturais, tales como promoción do turismo, desenvolvemento cultural local, promoción do deporte e sector audiovisual.
-Servizos personalizados de carácter cotián, tales como coidado de nenos e nenas, prestación de axuda a domicilio a persoas con discapacidade ou maiores, axuda a familias e xoves en dificultade e/ou con desarraigamento social.
d) Establezan servizos dirixidos ás persoas xoves e ás mulleres, tendentes a favorecer a súa participación social e laboral.
e) Vaian dirixidos á contratación de traballadores e traballadoras desempregados/as pertencentes a algún dos colectivos con especiais dificultades de inserción laboral, en especial, ás mulleres vítimas de violencia.
f) Aos proxectos que na súa realización permitan e apoien a creación permanente de maior número de postos de traballo estables.
g) Aos proxectos que acrediten un maior nivel de inserción laboral, ben mediante a incorporación directa dos traballadores e traballadoras á entidade local á finalización do proxecto ou no prazo que se acorde entre a entidade beneficiaria e o órgano competente para resolver, ou calquera outra fórmula de previsión para a inserción laboral que, sendo obxectivable, este considere suficiente.
h) Aos proxectos que conten, se é o caso, co financiamento das entidades solicitantes para realizar accións complementarias que melloren a eficacia deste programa. Para estes efectos terase en conta o esforzo investidor para cada suposto.
Artigo 12º.-Selección dos/as traballadores.
1. Os traballadores e traballadoras que sexan contratados/as para a realización das obras e servizos e polos que se outorgue a subvención deberán ser persoas desempregadas inscritas no Servizo Público de Emprego de Galicia.
Con carácter xeral, os traballadores e traballadoras desempregados/as beneficiarios/as destas contratacións non poderán repetir a súa participación nelas ata transcorridos dous anos.
2. As entidades beneficiarias da subvención solicitarán os traballadores e traballadoras desempregados/as necesarios mediante a presentación de oferta de emprego na oficina de emprego correspondente, nos modelos normalizados para o efecto, facendo referencia aos requisitos e características que deben reunir os traballadores e as traballadoras que se contratarán para o adecuado desempeño das funcións inherentes aos postos de traballo ofertados, debendo presentarse unha por cada categoría profesional dentro de cada ocupación.
A oferta na súa formulación non poderá conter elementos que poidan servir de base para calquera tipo de discriminación que non responda aos criterios preferenciais establecidos no parágrafo seguinte.
3. Recibida a oferta realizarase unha sondaxe de demandantes en función das características dela atendendo á maior adecuación ao posto de traballo ofertado, proporcionando, de ser posible, o número de persoas candidatas por posto de traballo que solicite a entidade beneficiaria, que en ningún caso poderá ser inferior a dous, tendo preferencia, en todo caso, os colectivos con especiais dificultades de inserción laboral, tales como:
a) Mulleres, en especial, mulleres que teñan acreditada a condición de vítimas de violencia.
b) Menores de 30 anos, en especial, as persoas demandantes do primeiro emprego, demandantes con máis de seis meses en desemprego ou aqueles e aquelas sen cualificación profesional.
c) Parados de longa duración.
d) Persoas discapacitadas.
e) Persoas desempregadas maiores de 45 anos.
f) Integrantes de colectivos desfavorecidos ou en risco de exclusión social, especialmente beneficiarios/as da Renda de Integración Social de Galicia e mulleres que abandonasen o exercicio da prostitución como medio de vida.
4. Así mesmo, teranse en conta os seguintes criterios:
a) O nivel de protección por desemprego das posibles persoas beneficiarias.
b) Existencia de responsabilidades familiares, entendéndose por estas ter a cargo da persoa traballadora desempregada que se contrata o/a cónxuxe, fillos e fillas menores de vinte e seis anos, persoas maiores incapacitadas ou menores acollidos/as.
5. Excepcionalmente e, logo de autorización expresa da delegación provincial, poderan se utilizar ofertas especiais cando se trate de seleccionar a mulleres vítimas de violencia.
6. As persoas candidatas serán remitidas á entidade beneficiaria co fin de que esta realice a selección definitiva, que lle deberá ser notificada, para o seu coñecemento, á correspondente oficina de emprego.
Artigo 13º.-Contratación dos traballadores/as.
1. Seleccionados os traballadores e traballadoras na forma prevista no artigo anterior, a entidade beneficiaria procederá á súa contratación tendo en conta que, en todo caso, os contratos deberán formalizarse dentro do exercicio 2006, nos termos expresados na resolución de concesión.
2. Os contratos de traballo subscritos cos traballadores e traballadoras seleccionados/as, mediante a modalidade de contrato de duración determinada de interese social, comunicaránselle á oficina de emprego correspondente coa indicación de Programas de Cooperación Xunta de Galicia-Entidades locais.
3. A entidade beneficiaria remitiralle á delegación provincial, no prazo e xunto coa documentación prevista no artigo 6º desta orde, unha certificación do secretario da entidade local na que consten os seguintes extremos:
a) A formulación de oferta na correspondente oficina de emprego do Servizo Público de Emprego de Galicia, especificando o número identificador dela.
b) A relación nominal de traballadores e traballadoras desempregados/as facilitada pola oficina de emprego.
c) A relación nominal das persoas traballadoras seleccionadas e contratadas.
Artigo 14º.-Inicio das obras ou servizos.
1. Con carácter xeral, a obra ou servizo iniciarase no prazo dun mes, contado a partir da data de inicio prevista na resolución, tendo en conta o prazo máximo para a remisión da documentación xustificativa prevista no artigo 6º.
2. Excepcionalmente, cando concorran causas debidamente xustificadas, o delegado provincial da Consellería de Traballo poderá autorizar o inicio da obra ou servizo con posterioridade ao devandito prazo, logo da solicitude para o efecto da entidade beneficiaria, tendo en conta os límites establecidos no parágrafo primeiro do artigo anterior.
Artigo 15º.-Seguimento e publicidade.
1. No prazo de dous meses desde o remate da obra ou servizo, a entidade local remitiralle á respectiva delegación provincial un informe certificado de fin de obra ou servizo, no modelo normalizado que para o efecto estableza a Dirección Xeral de Promoción do Emprego.
2. Para efectos de difusión pública, no lugar onde se realicen as obras ou servizos deberá figurar, de forma visible, cartel informativo, en modelo normalizado, no que constará o cofinanciamento pola Consellería de Traballo da Xunta de Galicia e polo Fondo Social Europeo.
Sección II
Da realización de estudos de mercado e campañas para o desenvolvemento local
Artigo 16º.-Definición e liñas de axuda.
1. Este programa ten por obxecto o fomento do emprego no ámbito local, fomentando a realización de estudos de mercado e campañas de promoción do contorno local.
2. Será subvencionable, parcialmente, o custo da realización dos estudos e informes, realizados con medios alleos, que teñan por obxecto coñecer as posibilidades de desenvolvemento e implantación de empresas na súa zona.
3. Igualmente, será subvencionable, parcialmente, o custo daquelas campañas de carácter técnico, realizadas con medios alleos, que poidan levarse a cabo
para atraer investimentos xeradores de emprego no ámbito xeográfico da entidade solicitante, tales como intercambios de coñecementos e experiencias de promoción económica local que estimulen a creación de actividade empresarial.
4. O prazo para a execución dos estudos, informes e campañas previstos nos parágrafos anteriores coincidirá co do exercicio orzamentario.
Artigo 17º.-Contía.
1. A contía total da subvención, que se pagará dunha soa vez, poderá ascender ata o 70 por 100 do custo total dos estudos e campañas, sumadas ambas as dúas, cun tope máximo de 12.020,24 A, por entidade. Cando varias corporacións locais presenten conxuntamente unha solicitude, este límite elevarase proporcionalmente, ata un máximo de 60.101,21 A.
2. As entidades beneficiarias só poderán percibir esta axuda unha vez, agás que concorran causas excepcionais, apreciadas polo órgano competente para conceder a subvención, sempre que se trate de estudos e informes, ou campañas imprescindibles ou complementarios dos xa subvencionados.
3. Se a entidade solicitante percibise algunha outra subvención para o mesmo concepto, outorgada por outras administracións ou entes públicos ou privados, a cantidade resultante, obtida en concorrencia, non poderá superar o 70 por 100 do custo total dos estudos e campañas.
Artigo 18º.-Criterios de valoración.
De entre as solicitudes presentadas, farase a selección ao obxecto de outorgarlle as correspondentes subvencións, dándolles preferencia a aqueles estudos, informes e, de ser o caso, campañas que:
a) Se proxecten sobre territorios menos favorecidos e cun maior índice de desemprego.
b) Teñan un ámbito de actuación superior ao municipal e impliquen, no seu deseño e execución, a outras entidades locais do contorno.
c) Aqueles proxectos nos que a elaboración do seu contido e posterior desenvolvemento conten coa participación dos axentes económicos e sociais con presenza no territorio, ou cando estivesen vinculados ou xurdisen en aplicación dun pacto local ou territorial de emprego.
Capítulo III
Programas de cooperación con administracións públicas distintas da local, universidades e entidades sen ánimo de lucro
Sección I
Das subvencións para a contratación de traballadores e traballadoras desempregados/as para a realización de obras ou servizos de interese xeral e social
Artigo 19º.-Definición.
O presente programa ten por obxecto o fomento do emprego, no ámbito da colaboración coas admi
nistracións públicas distintas da local, universidades e entidades sen ánimo de lucro, a través da subvención, para a realización de obras ou servizos de interese xeral e social, da contratación de traballadores e traballadoras desempregados/as e de mulleres vítimas de violencia.
Artigo 20º.-Contía.
1. A contía da subvención que percibirán as entidades beneficiarias será:
a) Para efectos salariais, a equivalente aos custos salariais e de Seguridade Social dos traballadores e das traballadoras que se van contratar nos termos previstos nos seguintes puntos.
b) Para efectos de incentivo á mobilidade xeográfica, será de 180 A mensuais por cada beneficiaria do programa de fomento da inserción laboral de mulleres vítimas de violencia contratada que reúna os requisitos para percibilo.
2. A contía máxima da subvención que percibirán para efectos salariais as entidades beneficiarias será igual ao resultado de multiplicar o número de traballadores e traballadoras desempregados/as contratados/as polo número de meses de duración do contrato e polo importe do módulo que lle corresponda en función do grupo de cotización á Seguridade Social do traballador contratado, conforme o establecido no parágrafo seguinte, ou a cantidade prevista no convenio colectivo que resulte de aplicación de ser esta inferior. En ningún caso será subvencionable o importe da indemnización prevista polo artigo 49.1º c) do Estatuto dos traballadores.
3. A citada contía máxima reducirase proporcionalmente en función da xornada realizada, cando os contratos se concerten a tempo parcial.
4. Os módulos correspondentes a cada grupo de cotización das persoas traballadoras contratadas serán os seguintes:
Módulo A: os custos salariais totais que se van subvencionar ascenderán a unha vez e media o indicador público de renda de efectos múltiples (IPREM), vixente cada ano, máis a parte proporcional das pagas extraordinarias-por importe, cada unha delas, dunha mensualidade ao citado IPREM-e a correspondente cotización empresarial á Seguridade Social por todos os conceptos que corresponderan ao dito IPREM por cada traballador/a contratado/a nos grupos de cotización da Seguridade Social 10 e 11.
Módulo B: os custos salariais totais que se van subvencionar ascenderán a dúas veces o indicador público de renda de efectos múltiples (IPREM), vixente en cada ano, máis a parte proporcional das pagas extraordinarias-por importe, cada unha delas, dunha mensualidade do dito IPREM-e a correspon
dente cotización empresarial á Seguridade Social por todos os conceptos por cada traballador contratado dentro do grupo de cotización da Seguridade Social, 9 ao 5, ambos inclusive.
Módulo C: Os custos salariais totais que se van subvencionar ascenderán a tres veces o indicador público de renda de efectos múltiples (IPREM), vixente en cada ano, máis a parte proporcional das pagas extraordinarias-por importe, cada unha delas, dunha mensualidade do dito IPREM-e a correspondente cotización empresarial á Seguridade Social por todos os conceptos por cada persoa traballadora contratada dentro do grupo de cotización da Seguridade Social, 4 ao 1, ambos inclusive.
Artigo 21º.-Requisitos e criterios para a selección das obras ou servizos.
1. As obras ou servizos que se van realizar deberán ser de interese xeral e social e deberán cumprir os seguintes requisitos.
a) Que sexan executados ou prestados polas entidades beneficiarias en réxime de administración directa.
b) Que, na súa execución ou prestación, se favoreza a formación e práctica profesionais das persoas desempregadas.
2. De entre as obras e servizos que cumpran os anteditos requisitos, farase unha selección dando maior preferencia aos proxectos que:
a) Na súa realización, permitan e apoien a creación permanente de maior número de postos de traballo estables.
b) Vaian dirixidos á contratación de mulleres, en especial, mulleres que teñan acreditada a condición de vítimas de violencia, menores de 30 anos, persoas paradas de longa duración, persoas discapacitadas, persoas desempregadas maiores de 45 anos e integrantes de colectivos desfavorecidos ou en risco de exclusión social, especialmente beneficiarios/as da Renda de Integración Social de Galicia.
c) Acrediten un maior nivel de inserción laboral, ben mediante a incorporación directa dos traballadores e das traballadoras á entidade beneficiaria á finalización do proxecto ou no prazo que se acorde entre a entidade beneficiaria e o órgano competente para resolver ou calquera outra fórmula de previsión para a inserción laboral que, sendo obxectivable, este considere suficiente.
d) Incidan nos novos viveiros de emprego e fomenten a xeración de novas actividades ligadas ao territorio e á creación de novas alternativas de emprego e ocupación laboral.
e) Teñan un ámbito de actuación superior ao municipal e impliquen, no seu deseño e execución a outros
organismos ou entidades do contorno, así como aos actores sociais presentes no territorio.
f) Os proxectos de maior interese xeral e social.
g) Correspondan a entidades cunha mellor valoración en relación ás actuacións levadas a cabo ao abeiro das axudas e subvencións para o fomento do emprego, en anos anteriores.
Artigo 22º.-Requisitos e criterios para a selección dos traballadores/as.
1. Os traballadores e as traballadoras que sexan contratados/as para a realización das obras e servizos polos que se outorgue a subvención deberán ser, en todo caso, persoas desempregadas inscritas no Servizo Público de Emprego de Galicia.
Con carácter xeral, os traballadores e traballadoras desempregados/as que se beneficien destas contratacións non poderán repetir a súa participación nelas ata transcorridos dous anos.
2. As entidades beneficiarias da subvención solicitarán os traballadores e as traballadoras necesarios/as mediante a presentación de oferta de emprego nas oficinas de emprego, nos modelos normalizados para o efecto, facendo referencia aos requisitos e características que deben reunir os traballadores e traballadoras que se contratarán para o adecuado desempeño das funcións inherentes aos postos de traballo ofertados, debendo presentarse unha por cada categoría profesional dentro de cada ocupación.
A oferta na súa formulación, non poderá conter elementos que poidan servir de base para calquera tipo de discriminación que non responda aos criterios preferenciais establecidos no parágrafo seguinte.
3. Recibida a oferta realizarase unha sondaxe de demandantes en función das características dela atendendo á maior adecuación ao posto de traballo ofertado, proporcionando, de ser posible, o número de persoas candidatas por posto de traballo que solicite a entidade beneficiaria, que en ningún caso poderá ser inferior a dous, tendo preferencia, en todo caso, os colectivos con especiais dificultades de inserción laboral, tales como:
a) Mulleres e, en especial, aquelas que acrediten a condición de vítimas de violencia.
b) Menores de 30 anos, en especial, as persoas demandantes do primeiro emprego, demandantes con máis de seis meses en desemprego ou aqueles/as e aquelas sen cualificación profesional.
c) Parados de longa duración.
d) Persoas discapacitadas.
e) Persoas desempregadas maiores de 45 anos.
f) Integrantes de colectivos desfavorecidos ou en risco de exclusión social, especialmente beneficiarios/as da Renda de Integración Social de Galicia e mulleres que abandonasen o exercicio da prostitución como medio de vida.
Así mesmo, teranse en conta os seguintes criterios:
a) O nivel de protección por desemprego das posibles persoas beneficiarias.
b) Existencia de responsabilidades familiares, entendéndose por estas ter a cargo do traballador ou traballadora desempregado/a que se contrata o/a cónxuxe, fillos e fillas menores de vinte e seis anos, persoas maiores incapacitadas ou menores acollidos/as.
4. Excepcionalmente e, logo de autorización expresa da Dirección Xeral de Promoción do Emprego, poderán utilizarse ofertas especiais cando se trate de seleccionar a mulleres vítimas de violencia.
5. As persoas candidatas serán remitidas á entidade beneficiaria coa fin de que esta realice a selección definitiva, que lle deberá ser notificada, para o seu coñecemento, á correspondente oficina de emprego.
Artigo 23º.-Contratación dos traballadores/as.
1. Seleccionados os traballadores e traballadoras na forma prevista no artigo anterior, a entidade beneficiaria procederá á súa contratación tendo en conta que, en todo caso, os contratos deberán formalizarse dentro do exercicio 2006, nos termos expresados na resolución de concesión.
2. Os contratos de traballo subscritos cos traballadores e traballadoras seleccionados/as, mediante a modalidade de contrato de duración determinada de interese social, comunicaránselle á oficina de emprego correspondente coa indicación de Programas de Cooperación Xunta de Galicia-Outras administracións ou entidades.
3. A entidade beneficiaria remitiralle á Dirección Xeral de Promoción do Emprego, no prazo e xunto coa documentación prevista no artigo 6º da presente orde, un certificado do órgano competente no que consten os seguintes extremos:
a) A formulación da correspondente oferta no Servizo Público de Emprego de Galicia especificando o número identificador dela.
b) Se é o caso, a relación nominal de traballadores e traballadoras desempregados/as facilitados polo Servizo Público de Emprego de Galicia, así como a das persoas traballadoras seleccionadas e contratadas.
Artigo 24º.-Inicio das obras ou servizos.
1. Con carácter xeral, a obra ou servizo iniciarase no prazo dun mes, contado a partir da data de inicio
prevista na resolución, tendo en conta o prazo máximo para a remisión da documentación xustificativa prevista no artigo 6º.
2. Excepcionalmente, cando concorran causas debidamente xustificadas, o director xeral de Promoción do Emprego poderá autorizar o inicio das obras ou servizos con posterioridade ao devandito prazo, logo da solicitude para o efecto da entidade beneficiaria, tendo en conta os límites establecidos no parágrafo primeiro do artigo anterior.
Artigo 25º.-Seguimento e publicidade.
1. No prazo de dous meses desde o remate da obra ou servizo, a entidade beneficiaria remitiralle á Dirección Xeral de Promoción do Emprego un informe pormenorizado sobre as obras ou servizos realizados, características dos contratos celebrados e práctica profesional adquirida polos traballadores e traballadoras contratados/as, así como sobre as súas perspectivas de integración laboral, reintegrando, se é o caso, as cantidades non aplicadas á actividade subvencionada.
2. Para efectos de difusión pública, no lugar onde se realicen as obras ou servizos, deberá figurar, de forma visible, cartel informativo, en modelo normalizado que se facilitará pola Dirección Xeral de Promoción do Emprego, no que constará o cofinanciamento pola Consellería de Traballo da Xunta de Galicia e polo Fondo Social Europeo.
Sección II
Das subvencións para a contratación de axentes de emprego e unidades de apoio para a creación de emprego
Artigo 26º.-Definición.
1. Este programa ten por obxecto regular a concesión de axudas e subvencións para a contratación de axentes de emprego e unidades de apoio que colaborarán na implantación das políticas activas de emprego e na realización de funcións relacionadas coa dinamización e coa creación de actividade empresarial, desenvolvéndose a antedita colaboración no marco das directrices da Consellería de Traballo e da colaboración acordada coa entidade contratante.
2. Os e as axentes de emprego na súa colaboración na implantación das políticas activas de emprego realizarán, entre outras, as seguintes funcións:
a) Xestionar axudas para favorecer o emprego, centrándose sobre todo naqueles colectivos con maiores dificultades á hora de conseguir emprego.
b) Informar as empresas dos instrumentos de promoción e fomento da competitividade empresarial dispoñibles, así como facilitar o seu acceso a eles.
c) Promover a cultura emprendedora fomentando iniciativas empresariais e apoiando novos proxectos
de autoemprego individual ou colectivo informando das medidas de apoio existentes e poñendo en relación persoas emprendedoras e recursos.
d) Comunicar a empresas e persoas emprendedoras as subvencións para a formación e o emprego, así como facilitar o acceso a elas.
e) Facilitar a inserción laboral das persoas demandantes de emprego, en especial das participantes en políticas activas de emprego, identificando as necesidades de persoal das empresas a corto e medio prazo e propoñendo accións de mellora da empregabilidade da poboación desempregada.
f) Observación estratéxica do territorio e realización de estudos co fin de detectar necesidades formativas e educativas da poboación desempregada.
g) Contribuír ao desenvolvemento socioeconómico do territorio mediante:
-A prospección de recursos ociosos ou infrautilizados e de proxectos empresariais de promoción económica e iniciativas innovadoras para a xeración de emprego.
-A difusión e estímulo das potenciais oportunidades de creación de actividades entre persoas desempregadas, promotores e promotoras, persoas emprendedoras e institucións colaboradoras.
-Acompañamento técnico na iniciación de proxectos empresariais para a súa consolidación en empresas xeradoras de novos empregos, asesorando e informando sobre a viabilidade técnica, económica e financeira e, en xeral, sobre os plans de lanzamento das empresas.
-Apoio aos promotores e ás promotoras das empresas, unha vez constituídas estas, acompañándoos/as tecnicamente durante as primeiras etapas de funcionamento.
3. As unidades de apoio estarán compostos polo persoal necesario para a realización das tarefas que van desenvolver.
Artigo 27º.-Contía.
A contía máxima da subvención que percibirán as entidades beneficiarias será igual ao resultado de multiplicar o número de traballadores e traballadoras desempregados/as contratados polo número de meses de duración do contrato e polo importe do módulo que lle corresponda en función do grupo de cotización á Seguridade Social da persoa traballadora contratada, conforme o establecido no artigo 20º.
Artigo 28º.-Criterios de valoración.
Para efectuar a selección das entidades beneficiarias e das axudas que se van conceder, a comisión de valoración terá en conta os seguintes criterios de preferencia:
a) Os proxectos que teñan un ámbito de actuación superior ao municipal e impliquen, no seu deseño
e execución, a outros organismos ou entidades do contorno, así como aos axentes sociais presentes no territorio.
b) Os proxectos que na súa realización permitan e apoien a creación permanente de maior número de postos de traballo estables.
c) Os proxectos que acrediten un maior nivel de inserción laboral, ben mediante a incorporación directa dos traballadores e das traballadoras á entidade beneficiaria á finalización do proxecto ou no prazo que se acorde entre a entidade beneficiaria e o órgano competente para resolver ou calquera outra fórmula de previsión para a inserción laboral que, sendo obxectivable, este considere suficiente.
d) A valoración das actuacións levadas a cabo polas ditas entidades, ao abeiro das axudas e subvencións para o fomento do emprego, en anos anteriores.
e) Os proxectos que, na súa realización, permitan e apoien a creación de proxectos empresariais para a súa consolidación en empresas, sempre que dean resposta ao establecido nas letras b) e c).
Artigo 29º.-Selección dos/as axentes de emprego e dos/as integrantes das unidades de apoio.
1. Con carácter xeral, a selección dos/as axentes de emprego e dos/as traballadores e traballadoras que formen parte da unidade de apoio, que deberá realizarse no prazo de 15 días desde a notificación da resolución de concesión, corresponderalle á entidade beneficiaria da subvención, logo da presentación de oferta xenérica ante o Servizo Público de Emprego, agás que estivesen xa prestando os seus servizos na entidade como axentes de emprego ou unidade de apoio.
2. Para seren contratadas como axentes de emprego ou persoal integrante das unidades de apoio, cando proceda, as persoas candidatas deberán figurar como demandantes de emprego inscritas no Servizo Público de Emprego de Galicia e, no caso dos e das axentes de emprego deberán, necesariamente, ter superado con éxito os estudos de segundo ou primeiro ciclo universitarios.
Artigo 30º.-Contratación.
1. Unha vez seleccionada a persoa candidata, se é o caso, e, necesariamente antes de proceder á súa contratación, as entidades beneficiarias deberán remitirlle á Dirección Xeral de Promoción do Emprego, co obxecto de comprobar a súa idoneidade e o cumprimento dos requisitos previstos no artigo anterior, un certificado do órgano competente no que conste a formulación da correspondente oferta no Servizo Público de Emprego de Galicia, especificando o número identificador dela e a persoa candidata finalmente seleccionada de entre as remitidas por aquel.
2. En caso de que a persoa candidata seleccionada non fose considerada idónea pola Dirección Xeral de Promoción do Emprego ou non cumprise os requi
sitos exixidos, a entidade beneficiaria poderá presentar unha nova persoa candidata no prazo máximo de 15 días na forma prevista no parágrafo anterior.
3. Comprobada a idoneidade da persoa candidata seleccionada e o cumprimento dos requisitos exixidos, a entidade beneficiaria terá un prazo máximo de 15 días para proceder á súa contratación.
4. Con carácter xeral, os contratos de traballo subscritos cos traballadores e as traballadoras seleccionados/as celebraranse antes do 1 de decembro de 2006 e comunicaranse á oficina de emprego correspondente coa indicación de Programas de Cooperación Xunta de Galicia-outras administracións ou entidades.
5. A subvención para a contratación de axentes de emprego e unidades de apoio concederase por un período máximo de doce meses.
Artigo 31º.-Seguimento e publicidade.
1. As entidades beneficiarias deberán remitirlle á Dirección Xeral de Promoción do Emprego unha memoria descritiva das actividades realizadas polos axentes de emprego en cada semestre natural do ano, no modelo normalizado establecido para o efecto. Esta memoria presentarase durante o mes de xullo e durante o mes de xaneiro do ano seguinte, agás que o axente de emprego remate a súa prestación de servizos. Neste caso, a memoria deberá remitirse con anterioridade á finalización do contrato.
2. Para os efectos de difusión pública, no lugar onde se realice o servizo, deberá figurar, de forma visible, cartel informativo, en modelo normalizado que facilitará a Dirección Xeral de Promoción do Emprego, no que constará o cofinanciamento pola Consellería de Traballo da Xunta de Galicia e polo Fondo Social Europeo.
3. Para os efectos de ofrecer unha imaxe unificada e global da Rede de Técnicos e Técnicas de Emprego de Galicia, cara aos usuarios e ás usuarias dos seus servizos en toda a comunidade autónoma, que permita unha mellor e máis rápida identificiación deles, deberá utilizarse o conxunto de normas gráficas recollidas no Manual de Identidade Corporativa da Rede de Técnicos de Emprego de Galicia, para a utilización do logotipo da Rede, nos distintos elementos de comunicación, o que redundará nunha maior calidade das prestacións desenvolvidas polos/as axentes.
Disposicións adicionais
Primeira.-A concesión das axudas e subvencións reguladas nesta orde estará supeditada á existencia de crédito orzamentario nas aplicacións 16.02.241A.460, 16.02.241A.400, 16.02.241A.419, 16.02.241A.439, 16.02.241A.440 e 16.02.241A.480 da Lei 7/2005, do 29 de decembro, de orzamentos xerais da Comunidade Autónoma de Galicia para o ano 2006.
Segunda.-As axudas concedidas ao abeiro do capítulo II desta orde están cofinanciadas polo Fondo Social Europeo, cunha taxa de cofinanciamento do 70 por cento, encontrándose dentro do Programa Operativo Fomento do Emprego (PO 2000 ES 051 PO 017).
As axudas concedidas ao abeiro do capítulo III desta orde están cofinanciadas polo Fondo Social Europeo, cunha taxa de cofinanciamento do 65 por cento, encontrándose dentro do Programa Operativo Fomento do Emprego (PO 2000 ES 051 PO 017).
Terceira.-Apróbase a delegación de atribucións do conselleiro de Traballo nos delegados/as provinciais e no director xeral de Promoción do Emprego, nos ámbitos competenciais respectivos, para resolver a concesión ou denegación das axudas e subvencións previstas nesta orde, así como para autorizar, dispoñer, recoñecer a obriga e propoñer os correspondentes pagamentos.
Cuarta.-Se, por calquera causa, no momento en que a comisión de valoración teña que examinar as solicitudes, algunha persoa das súas compoñentes non puidese asistir, será substituído pola persoa que para o efecto designe o órgano competente para resolver.
Quinta.-Poderán financiarse con cargo aos créditos previstos nesta orde as resolucións complementarias relativas a incentivos á mobilidade xeográfica correspondentes a expedientes de exercios anteriores non tramitadas antes do 31 de decembro de 2005.
Sexta.-As solicitudes de subvención para a contratación de mulleres vítimas de violencia non estarán suxeitas ao prazo de presentación previsto no artigo 3.3º e terán sempre unha duración de doce meses, debendo iniciarse dentro do exercicio 2006.
Sétima.-Por resolución do director xeral de Promoción do Emprego poderanse establecer os criterios necesarios para que, a través da presente orde, en canto aos colectivos prioritarios, se poidan cumprir os obxectivos establecidos polo Servizo Público de Emprego de Galicia, de acordo coas directrices de emprego europeas e o Plan Nacional de Acción para o Emprego e a demais normativa e acordos que, se é o caso, resulten de aplicación.
Disposicións derradeiras
Primeira.-Autorízase o director xeral de Promoción do Emprego para ditar, no ámbito das súas competencias, as resolucións e instrucións necesarias para o desenvolvemento e execución desta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 23 de marzo de 2006.
Ricardo Jacinto Varela Sánchez
Conselleiro de Traballo